በሶማሌ ክልል ድርቁ ከቀጠለ የ3 ቢሊዮን ብር ድጋፍ ያስፈልጋል
በኢትዮጵያ ሶማሌ ክልል  የድርቁ አሁን ባለበት ሁኔታ ከቀጠለ  ተጨማሪ  የ3 ቢሊዮን  ብር ድጋፍ እንደሚያስፈልግ ተመለከተ ።በሶማሌ ክልል በመጪው ሚያዚያ ወር የሚጠበቀው ዝናብ ከቀረ የድርቁን ተጽዕኖ   ለመከላከል እስከ  የ3 ቢሊዮን  ብር የሚገመት ድጋፍ እንደሚያስፈልግ  የክልሉ  ፕሬዚደንት  አቶ አብዲ ሙሐመድ ኡመር ገለጹ ።የክልሉ ፕሬዚደንት ሰሞኑን  በክልሉ ያለው የድርቅ ሁኔታ በተመለከተ እንደገለጹት ተጨማሪ ድጋፉ የሚያስፈልገው  የድርቁ ተጽዕኖ ከቀጠለ ለተረጂዎች  የሚውል ምግብ ፣ውሃ ፣ መድሓኒትና የእንስሳት መኖን ለመግዛትና ለማከፋፈል ይውላል  ።የክልሉ መንግሥት  በድርቁ ምክንያት በሰውና በእንስሳት ላይ ጉዳት እንዳይደርስ የተለያዩ አማራጮችን በመጠቀም  ልዩ ትኩረት  ተሠጥቶ እየተሠራ  መሆኑን  የክልሉ ፕሬዚደንት አስገንዝበዋል ።ከአርብቶ አደሩ ላይ እንስሳትን በመግዛት  ውሃ ወዳለበት ሥፍራ በመውሰድና የድርቁ ሁኔታ ካለፈ በኋላ ለአርብቶ አደሩ  በመመለስ  አርብቶ አደሩ  በቀጣይም  ኑሮውን እንደነበረው እንዲቀጥል የማድረግ አቅጣጫ  ተግባራዊ እንደሚደረግ ፕሬዚደንቱ አስረድተዋል ።እንደ ፕሬዚደንቱ ገለጻ  በክልሉ ድርቅ በተከሰተባቸው  አካባቢዎች የሚደረገውን የመጠጥ ውሃ ሥርጭት ለማጠናከር  የክልሉ  መንግሥት  የ150 አዳዲስ  ቦቴዎችን ለመግዛት  ታቅዶ   እስካሁን 30  የሚሆኑት ወደ አገር ውስጥ ገብተው ሥራ የጀመሩ ሲሆን  ቀሪዎቹ በ15 ቀናት ውስጥ ይገባሉ ።በክልሉ የተለያዩ አካባቢዎች  የተቆፈሩት ጥልቅ  ጉድጓዶች ለ24 ሰዓት ያለምንም ማቋረጥ አገልግሎት እንዲሠጡ የተደረገ መሆኑንና ለዚህም በቂ ባለሙያዎች መመደባቸውን ፕሬዚዳንቱ ጠቁመዋል ።በሶማሌ ክልል  የተከሰተውን ድርቅ ለመከላከል የክልሉ መንግሥት  ከሚመለከታቸው  የፌደራል  መንግሥት አካላት ጋር በመሆንና የክልሉን ህብረተሰብ በማስተባባር ዘርፈ ብዙ የድጋፍ ሥራዎችን እያከናወነ መሆኑን ዋልታ ኢንፎሜሽን ማዕከል  ዘግቧል ።    